Πληροφορίες: Χριστίνα Σαμαρά

**Αθήνα:** 19.06.2025

**Πρωτ.** 684

ΠΡΟΣ: κ. Θ. Λιβάνιο, Υπουργό Εσωτερικών κα Ν. Κεραμέως, Υπουργό Εργασίας και Κοινωνικών Ασφαλίσεων

**ΚΟΙΝ: «Πίνακας Αποδεκτών»**

ΘΕΜΑ: «Αναγκαία εναρμόνιση της νομοθεσίας για την απασχόληση συνταξιούχων λόγω αναπηρίας στον δημόσιο και ιδιωτικό τομέα**»**

**Κυρία Υπουργέ,**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν, τονίζουμε για ακόμη μία φορά ότι εξακολουθούν να υφίστανται σημαντικά εμπόδια στην εφαρμογή της ευνοϊκής ρύθμισης για την απασχόληση συνταξιούχων στον δημόσιο τομέα.

Με το άρθρο 114 του ν. 5078/2023 (ΦΕΚ Α’ 211), ο οποίος ψηφίστηκε τον Δεκέμβριο του 2023, παρέχεται στους συνταξιούχους λόγω αναπηρίας η δυνατότητα απασχόλησης χωρίς επιπτώσεις στη συνταξιοδότησή τους.

Ακολούθως, με την ψήφιση του ν. 5157/2024, εντάχθηκε στο άρθρο 43 διάταξη που τροποποιεί την παρ. 1 του άρθρου 11Α του ν. 4387/2016. Σύμφωνα με αυτήν, καταργείται πλέον η υποχρέωση διακοπής – με οποιονδήποτε τρόπο – της υπαγόμενης σε ασφάλιση εργασίας, απασχόλησης ή ιδιότητας των ασφαλισμένων του e-ΕΦΚΑ που υποβάλλουν αίτηση για χορήγηση κύριας σύνταξης λόγω κοινής νόσου.

Ωστόσο, η εν λόγω ρύθμιση δεν έχει εφαρμογή στους εργαζομένους του δημόσιου τομέα. Ως εκ τούτου, οι δημόσιοι υπάλληλοι με αναπηρία ή χρόνια πάθηση εξακολουθούν να στερούνται του δικαιώματος υποβολής αίτησης συνταξιοδότησης χωρίς προηγούμενη παραίτηση από την εργασία τους.

Το γεγονός αυτό συνιστά σαφή διάκριση εις βάρος των εργαζομένων με αναπηρία ή χρόνια πάθηση του δημόσιου τομέα.

Για τον λόγο αυτό, ζητείται η επέκταση της ευνοϊκής ρύθμισης που καταργεί την απαίτηση διακοπής της εργασίας ή της απασχόλησης και στο δημόσιο τομέα, ώστε να ισχύει και για τους δημοσίους υπαλλήλους με αναπηρία ή χρόνια πάθηση, επιτρέποντάς τους να ενταχθούν στο πλαίσιο των διατάξεων για την απασχόληση των συνταξιούχων.

**Κυρία Υπουργέ,**

**Κύριε Υπουργέ,**

Ευελπιστώντας πως θα ανταποκριθείτε θετικά στο εν λόγω δίκαιο αίτημά μας, σας ευχαριστούμε εκ των προτέρων.

Εν αναμονή των ενεργειών σας,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού Εσωτερικών, κ. Β. Σπανάκη
* Γραφείο Υφυπουργού Κοινωνικών Ασφαλίσεων, κ. Α. Ευθυμίου
* Γραφείο Γ.Γ. Κοινωνικών Ασφαλίσεων, κ. Κ. Τσαγκαρόπουλο
* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Ειδική μόνιμη επιτροπή ισότητας, νεολαίας και δικαιωμάτων του ανθρώπου-Υποεπιτροπή για τα θέματα των ατόμων με αναπηρία
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |